Egy jó akció minden eddiginél gazdagabbá tette az amúgy is milliárdos amerikait
Jeff Bezos az Amazon árfolyamrekordjának köszönheti a milliárdokat.
Az Amazon-vezér, Jeff Bezos a modern történelem leggazdagabb embere, vagyona elérte a 150 milliárd dollárt – írja a Bloomberg, hozzátéve, hogy Bill Gates 55 milliárd dollárral maradt le mögötte. A Forbes 1982 óta publikálja vagyonrangsorát.

A hírügynökség emlékeztet, Bill Gates inflációval korrigált vagyona 1999-ben, a dotcom lufi idején érte el a 100 milliárd dollárt, ez ma nagyjából 149 milliárd dolláros vagyonnak felelne meg.

Jeff Bezos vagyongyarapodását annak köszönheti, hogy elindult az Amazon Prime Day nevű, 36 órás nyári akciója, amely rengeteg vásárlót vonz világszerte. A cikk ugyanakkor megjegyzi, hogy Bezos 150 milliárdot meghaladó vagyona valószínűleg nem lesz hosszú életű, mivel tegnap a Netflix csalódást okozó gyorsjelentése a technológiai befektetőket óvatosságra inti, ez pedig az Amazon részvényeire is kihathat.
Bezos vagyona egyébként csak idén 52 milliárd dollárt emelkedett, ami több, mint Ázsia legvagyonosabb embere, az Alibaba-vezér Jack Ma teljes vagyona.

Jeff Bezos nemcsak internetes áruházat, hanem űrutazással foglalkozó céget is alapított, egyszeri halandóknak is lehetővé tenné, hogy megtekintsék a kozmoszt.
űrutazás Forbes Amazon Jeff Bezos Bloomberg